b'\n_START_ARTICLE_\nLogaritminen asteikko\n_START_PARAGRAPH_\nLogaritminen asteikko tarkoittaa mitta-asteikkoa, jolla mitataan suureen m\xc3\xa4\xc3\xa4r\xc3\xa4n logaritmia itse suureen sijasta. Logaritminen asteikko on hy\xc3\xb6dyllinen kun mitattavana on eritt\xc3\xa4in suuria m\xc3\xa4\xc3\xa4ri\xc3\xa4 tai kun ollaan kiinnostuneita suhteellisesta muutoksesta absoluuttisen sijaan. Logaritmisella asteikolla yksi askelv\xc3\xa4li nimitt\xc3\xa4in tarkoittaa mitattavan suureen moninkertaistumista, ennemmin kuin v\xc3\xa4hitt\xc3\xa4ist\xc3\xa4, inkrementaalista lis\xc3\xa4\xc3\xa4ntymist\xc3\xa4, kuten tavallisemmalla lineaarisella asteikolla. Askelv\xc3\xa4lin suuruus riippuu logaritmin kannasta. Esimerkiksi 2-kantaisella logaritmisella asteikolla jokainen askelv\xc3\xa4li vastaa mitattavan suureen kaksinkertaistumista. Jotkin suureet on tapana mitata melkein poikkeuksetta logaritmisella asteikolla, esimerkiksi \xc3\xa4\xc3\xa4nenpaine, vahvistus, maanj\xc3\xa4ristysten voimakkuus sek\xc3\xa4 t\xc3\xa4htien magnitudi. My\xc3\xb6s kemiassa k\xc3\xa4ytetty pH-asteikko on logaritminen asteikko.'